In Domino fratribus monachis Cluniensibus et sanctis apostolis Petro et Paulo ad locum Cluniacum, ubi donnus Maiolus, abba, præesse videtur. Ego Otbertus dono aliquid de rebus meis quæ sunt sitæ in pago Matisconense, in agro Dunziacense, in ipsa villa, ubi Averne vocatur: hoc est unum curtilum cum vinea in uno tenente; et terminatur de uno latere terra Ermoardi cum heris, de alio Teteniæ, de una fronte Ermenaldi, de alia via publica. Et dono vobis in ipso loco unam vineam quæ terminatur de tribus partibus terra Tetene et Teteni, a cirtio gutta currente; et habet in longum perticas VIII, in latum V. Et dono aliam vineam in loco ubi ad Melerium vocatur, quæ terminatur de uno latere terra Beliardis cum heris, de alio Beraldi cum heris, de una fronte terra Anselmi, a cirtio gutta currente; et habet in longum perticas XX, in una fronte X, in alia VIII. Infra istas terminationes vel perticationes, totum ab integro dono, et faciant monachi Clunienses quicquid voluerint. Si quis autem hujus donationis cartam scindere voluerit, non valeat vindicare quod repetit, sed hæc carta firma et stabilis permaneat, stipulatione subnixa. Actum Dunziaco villa publice. S. Otberti, qui fieri et firmare rogavit. S. Dominici. S. Teteni. S. Ermenaldi. S. Uberti. S. Arnaldi. S. Tetberti. Leotardus scripsit die dominico, mense julio, regnante Lothario rege.